Premier vergader met ouers van omstrede Jhb-skoolRoodepoort Primary School. Foto: Google/maps Makhura het gesê dit is noodsaaklik vir hom om nou in te gryp sodat ŉ volhoubare oplossing gevind kan word vir die onluste wat al maande by die skool woed en onderrig by die skool ontwrig. Roodepoort Primary School was oor die afgelope maande gereeld in die nuus weens voorvalle van geweld oor beweerde rassisme by die skool. In Junie het Panyaza Lesufi, LUR vir onderwys in Gauteng, die skool tydelik gesluit omdat voorvalle van geweld onbeheerbaar geraak het. Intussen is die skool weer heropen en ŉ veiligheidsmaatskappy met gewapende wagte aangestel om die skoolgronde te bewaak en gange te patrolleer. Verlede week is twee ouers in hegtenis geneem nadat hulle glo in ŉ rusie met een van die wagte betrokke geraak het en die vrou ŉ vuurwapen uitgepluk en op die wag gerig het. ŉ Petrolbom is ook verlede week na die adjunk-hoof se motor gegooi. Volgens Nino Zama, Makhura se woordvoerder, is die hoofrede vir die samekoms Vrydag dat die premier met die ouers van die skool se leerders kan vergader en hul griewe aanhoor. “Daar is in dié stadium geen sprake daarvan om die skool te sluit nie. Die premier wil ŉ dialoog met die ouers voer sodat daar saam op werkbare oplossings vir die toekoms besluit kan word,” het Zama gesê. Lesufi en ander senior regeringsbeamptes sal ook by die vergadering wees.